Barak Obama në sulm ndaj politikave ekonomike të rivalit Mekein
Demokrati Obama filloi një turne dyjavor në shtetet republikane dhe të ashtuquajturat shtete të paparashikuara
Në aktivitetin e parë të fushatës së tij që kur senatorja Hillari Klinton shpalli të shtunën mbështetjen për të, demokrati Barak Obama filloi një turne dyjavor me moton “Ndryshimi që Funksionon për Ju”. Ai e filloi turneun e tij në shtetin jugor të Karolinës së Veriut, një shtet që nuk ka votuar për një kandidat presidencial demokrat në 30 vjet. Ai kërkoi të përshkruante ndryshimet e thella që e dallojnë atë nga zoti Mekein për ekonominë. Mbrëmë senatori Obama u nis për në Mizuri. Fushata e tij thotë se ai do të shkojë gjithashtu në shtetet e paparashikuara si Ohio, Pennsylvania dhe Florida. Zoti Obama po përpiqet të tërheqë republikanët dhe të pavarurit, ashtu siç bëri në Karolinën e Veriut. Zoti Obama tha se senatori Mekein do të vazhdojë politikat ekonomike të administratës Bush që ai i quajti si më të papërgjegjëshmet në histori e politikave fiskale. Zoti Obama tha se ai nga ana tjetër do të bëjë shkurtime taksash për familjet punëtore dhe do të rrisë taksat për amerikanët me të ardhura të larta. Duke folur në një aktivitet për grumbullim fondesh në Virginia, zoti Mekein u kundërpërgjigj duke thënë se rritja e taksave tek cilido grup do të keqësonte ekonominë tashmë në vështirësi. Ai përsëriti ofertën e tij për zotin Obama të bashkohet me të në një seri takimesh me komunitetin. Zoti Mekein e bëri këtë thirrje edhe gjatë një fjalimi javën e kaluar. Qyteti i Nju Jorkut është vendi ku zoti Mekein do të organizojë sot aktivitete për grumbullim fondesh. Fushata e zotit Obama ka thënë se është dakort të planifikojë disa diskutime të përbashkëta me zotin Mekein, por nuk ka patur ende marrëveshje për temat e tyre.//rd//